વડોદરા : ગોગલ ભરવાડ ગુનાહીત ભૂતકાળ ધરાવતો હતો. પોલીસના જણાવ્યા મુજબ શહેરના વિવિધ પોલીસ સ્ટેશનોમાં તેની સામે શરીર સંબંધી સાતથી આઠ જેટલા ગુના નોંધવામાં આવ્યા હતા. ગોગલ ભરવાડની બેથી ત્રણ વખત પાસામાં ધરપકડ કરાયેલી હતી. હજુ એકાદ માસ પહેલા જ તે પાસામાંથી છુટયો હતો. પાસામાંથી છૂટયા બાદ ફરીથી તેણે અરાજકતા ફેલાવી હતી. ગત ૧૪-૯-૨૦૧૫ના રોજ ગોગલ ભરવાડે શહેરની બુધ્ધદેવ કોલોની પાસે જાહેરમાં બોલાચાલી કરી હતી અને અરાજકતા ફેલાવી હતી. આ અંગે કારેલીબાગ પોલીસ સ્ટેશનમાં તેની સામે સેકન્ડ પાર્ટનો ગુનો નોંધાયો હતો. બીજા દિવસે ૧૫-૯-૨૦૧૫ના રોજ રાત્રે ૮-૩૦ વાગ્યે ગોગલ ભરવાડ અને તેના સાગરીતો ધારિયું લઇને બાઇક સાથે ધસી આવીને મુકતાનંદ ત્રણ રસ્તા પાસે પાણીપુરી અને ચાઇનીઝની લારી પર તોડફોડ કરી અને બે લારીના ગલ્લામાંથી ૧૯૦૦ રૂપિયા કાઢી લઇને રોજ રૂ.૨૦૦ હપ્તો આપવો પડશે તેમ જણાવી ૧ લાખ રૂપિયાની પણ માંગણી કરી હોવાની ફરિયાદ વિનોદ જેસીંગ ઓેડેએ કારેલીબાગ પોલીસને નોંધાવી હતી.